SL Uradni list Evropske unije L 176/20

SKUPNI UKREP SVETA 2008/550/SZVP

z dne 23. junija 2008

o ustanovitvi Evropske akademije za varnost in obrambo (EAVO) in razveljavitvi Skupnega ukrepa 2005/575/SZVP

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14 Pogodbe,

ob upoštevanju naslednjega:

(1) Svet je 18. julija 2005 sprejel Skupni ukrep 2005/575/SZVP o ustanovitvi Evropske akademije za varnost in obrambo (EAVO) (1).

(2) Usmerjevalni odbor je 21. decembra 2007 v skladu s členom 13 Skupnega ukrepa kot podlago za revizijo tega skupnega ukrepa predstavil poročilo o dejavnostih in perspektivah EAVO.

(3) Politični in varnostni odbor (PVO) je 18. marca 2008 priporočil Svetu, da spremeni skupni ukrep ob upoštevanju navedenega poročila.

(4) Zaradi preglednosti bi bilo treba sprejeti novo prečiščeno različico skupnega ukrepa –

SPREJEL NASLEDNJI SKUPNI UKREP:

Člen 1

Ustanovitev

1. Ustanovi se Evropska akademija za varnost in obrambo (EAVO).

2. EAVO je organizirana kot mreža med ustanovami, višjimi in visokimi šolami, akademijami, univerzami in institucijami znotraj Evropske unije (EU), ki se ukvarjajo z vprašanji varnostne in obrambne politike, in Inštitutom Evropske unije za varnostne študije (IVŠ-EU) (v nadaljevanju „ustanove“).

3. EAVO vzpostavi tesne stike z institucijami in ustreznimi agencijami EU.

Člen 2

Poslanstvo

EAVO nudi usposabljanje na področju Evropske varnostne in obrambne politike (EVOP) na strateški ravni, da bi razvijala in spodbujala skupno razumevanje o EVOP med civilnimi in vojaškimi uslužbenci ter skozi svoje dejavnosti usposabljanja opredelila in širila najboljše prakse v zvezi z različnimi vprašanji s področja EVOP.

Člen 3

Cilji

Cilji EAVO so naslednji:

(a) nadalje krepiti kulturo evropske varnosti v okviru EVOP;

(b) spodbujati boljše razumevanje EVOP kot bistvenega sestavnega dela Skupne zunanje in varnostne politike (SZVP);

(c) organom EU zagotavljati usposobljeno osebje, ki lahko učinkovito dela na vseh področjih EVOP;

(d) upravam in uslužbencem držav članic zagotavljati usposobljeno osebje z dobrim poznavanjem politik, institucij in postopkov EU; in

(e) pomagati pri spodbujanju profesionalnih odnosov in stikov med udeleženci usposabljanja.

Po potrebi bi bilo treba pozornost nameniti usklajenosti z dejavnostmi Skupnosti.

Člen 4

Naloge EAVO

1. Glavne naloge EAVO so v skladu z njenim poslanstvom in cilji organiziranje in vodenje dejavnosti usposabljanja na področju EVOP.

2. Dejavnosti usposabljanja EAVO vključujejo:

(a) program EVOP na visoki ravni;

(b) orientacijski program EVOP in

(c) usposabljanja EVOP za posamezne ciljne skupine ali s posebnim poudarkom na podlagi odločitve usmerjevalnega odbora iz člena 6.

Druge dejavnosti usposabljanja se izvedejo na podlagi odločitve usmerjevalnega odbora.

3. Poleg tega EAVO zlasti:

(a) spodbuja vzpostavljanje odnosov med ustanovami, ki sodelujejo v mreži;

(b) uporablja internetni sistem izpopolnjevalnega učenja na daljavo (Internet Based Advanced Distanced Learning (IDL) System) za podpiranje dejavnosti usposabljanja EAVO;

(c) razvija in pripravlja učni material za usposabljanje EU na področju EVOP tudi na podlagi obstoječega ustreznega gradiva;

(d) oblikuje mrežo diplomantov (Alumni network) za stike med bivšimi udeleženci usposabljanja;

(e) podpira programe izmenjav na področju EVOP med ustanovami za usposabljanje v državah članicah;

(f) zagotovi prispevke k letnemu programu usposabljanja EU na področju EVOP in

(g) organizira in vodi letno konferenco o mrežnem povezovanju, ki združuje ustrezne civilne in vojaške akterje, vključene v usposabljanje EU na področju EVOP.

4. EAVO ima potrebno pravno sposobnost zlasti za sklepanje pogodb in upravnih dogovorov ter za odprtje bančnega računa. Vsakršno odgovornost, ki nastane iz pogodb, sklenjenih s strani EAVO, bi morale prevzeti države, ki prispevajo v finančnem smislu, in drugi vlagatelji iz člena 11(5). Svet, generalni sekretar ali generalni sekretariat Sveta v nobenem primeru ne morejo biti klicani na odgovornost za storitve, ki jih opravlja osebje generalnega sekretariata v povezavi z dejavnostmi EAVO.

5. Dejavnosti usposabljanja EAVO izvajajo ustanove, ki tvorijo mrežo EAVO, ali drugi ustrezni akterji v državi članici, ki gosti dejavnosti usposabljanja.

6. Dejavnosti usposabljanja EAVO kot del mreže EAVO podpira IVŠ-EU, zlasti s pomočjo svojih publikacij in s predavanji raziskovalcev IVŠ-EU ter svojo internetno stranjo, ki je na razpolago za internetni sistem izpopolnjevalnega učenja na daljavo (IDL).

Člen 5

Organizacija

1. V okviru EAVO se ustanovijo naslednji organi:

(a) usmerjevalni odbor, ki je odgovoren za celotno usklajevanje in usmeritev dejavnosti usposabljanja EAVO;

(b) izvršni akademski odbor, ki skrbi za kakovost in usklajenost dejavnosti usposabljanja; in

(c) stalni sekretariat za EAVO (v nadaljevanju „sekretariat“), ki pomaga usmerjevalnemu odboru in izvršnemu akademskemu odboru.

2. Usmerjevalni odbor, izvršni akademski odbor in sekretariat izvajajo naloge, ki so določene v členih 6, 7, in 8.

Člen 6

Pripravljalni odbor

1. Usmerjevalni odbor, sestavljen iz enega predstavnika iz vsake države članice, ki ga le-ta imenuje, je organ odločanja EAVO. Vsakega člana odbora lahko zastopa ali spremlja namestnik. Pisma o imenovanju, z ustreznim pooblastilom države članice, se naslovijo na generalnega sekretarja/visokega predstavnika (GS/VP).

Predstavniki iz držav pristopnic se lahko udeležijo srečanj kot aktivni opazovalci.

2. Člane usmerjevalnega odbora lahko spremljajo strokovnjaki.

3. Odboru predseduje predstavnik države članice, ki predseduje Svetu; odbor se sestane najmanj dvakrat letno. Predsednik usmerjevalnega odbora ima pooblastilo, da zastopa EAVO, zlasti za namen sklepanja pogodb iz člena 4(4).

4. Predsednik izvršnega akademskega odbora, predstavniki GS/VP in Komisije so vabljeni na srečanja odbora.

5. Naloge odbora so:

(a) oblikovati letni akademski program EAVO, pri čemer se opira na koncept usposabljanja EAVO;

(b) zagotoviti splošne smernice za delo izvršnega akademskega odbora;

(c) sprejeti koncept usposabljanja EAVO in ga redno pregledovati, kar odraža dogovorjene zahteve po usposabljanju na področju EVOP;

(d) izbrati državo(-e) članico(-e), ki gosti(-jo) dejavnosti usposabljanja EAVO, in ustanove, ki jih izvajajo;

(e) razviti in določiti pregled učnih načrtov za vse dejavnosti usposabljanja EAVO;

(f) sprejeti poročila o oceni in splošno letno poročilo o dejavnostih usposabljanja EAVO, ki se pošljejo ustreznim telesom Sveta in

(g) imenovati predsednika izvršnega akademskega odbora za obdobje najmanj dveh akademskih let.

6. Odbor sprejme svoj poslovnik.

7. Sklepi odbora se sprejemajo s kvalificirano večino. Glasovi držav članic se ponderirajo v skladu s členom 205(2) Pogodbe o ustanovitvi Evropske skupnosti. Za sprejem sklepov je potrebno število glasov iz tretjega pododstavka člena 23(2) Pogodbe o Evropski uniji.

Člen 7

Izvršni akademski odbor

1. Izvršni akademski odbor je sestavljen iz visokih predstavnikov tistih ustanov, ki so aktivno vključene v dejavnosti EAVO. Če ima ena država članica več predstavnikov, le-ti skupaj predstavljajo eno samo delegacijo.

2. Predsednika odbora izmed njegovih članov imenuje usmerjevalni odbor.

3. Predstavniki GS/VP in Komisije so vabljeni na srečanja odbora. Na seje odbora so lahko vabljeni tudi akademski strokovnjaki in visoki uradniki iz nacionalnih in evropskih institucij.

4. Naloge odbora so:

(a) zagotoviti znanstvene nasvete in priporočila usmerjevalnemu odboru;

(b) izvajati dogovorjene letne akademske programe s pomočjo ustanov, ki sestavljajo mrežo EAVO;

(c) nadzirati internetni sistem izpopolnjevalnega učenja na daljavo (IDL);

(d) razvijati podrobne učne načrte za vse dejavnosti usposabljanja EAVO na podlagi dogovorjenega pregleda učnih načrtov;

(e) skrbeti za splošno usklajevanje dejavnosti usposabljanja EAVO med vsemi ustanovami;

(f) pregledati standarde dejavnosti usposabljanja, izvedene v preteklem akademskem letu;

(g) usmerjevalnemu odboru predložiti predloge za dejavnosti usposabljanja v naslednjem akademskem letu in

(h) zagotoviti sistematično oceno vseh dejavnosti usposabljanja EAVO in

(i) prispevati k osnutku splošnega letnega poročila o dejavnostih EAVO.

5. Da bi izpolnil svoje naloge, se odbor sestane v različnih projektno usmerjenih sestavah. Odbor sestavi pravila in ureditve za oblikovanje in delovanje teh sestav, s katerimi se mora strinjati usmerjevalni odbor.

6. Usmerjevalni odbor sprejme poslovnik izvršnega akademskega odbora.

Člen 8

Sekretariat

1. Generalni sekretariat Sveta deluje kot sekretariat EAVO.

Generalni sekretariat Sveta, države članice in ustanove, ki sestavljajo mrežo EAVO zagotovijo osebje sekretariata.

2. Sekretariat pomaga usmerjevalnemu odboru in izvršnemu akademskemu odboru pri izvajanju upravnega in konceptualnega dela v podporo njunim dejavnostim in nudi pomoč pri organiziranju dejavnosti usposabljanja EAVO.

3. Sekretariat je predvsem:

(a) odgovoren za upravljanje in usklajevanje dejavnosti ter programov usposabljanja EAVO in je

(b) glavna kontaktna točka za ustanove in druga telesa, vključena v mrežo akademije, kot tudi za zunanje subjekte in javnost.

Član osebja sekretariata ima vlogo vodje EAVO, lahko pa tudi vlogo direktorja programa EVOP na visoki ravni.

4. Sekretariat tesno sodeluje s Komisijo.

Vsaka ustanova, ki sestavlja mrežo EAVO, določi osebo za stike s sekretariatom, ki se ukvarja z zadevami, povezanimi z organiziranjem dejavnosti usposabljanja EAVO.

Člen 9

Udeležba pri dejavnostih usposabljanja EAVO

1. Vse dejavnosti usposabljanja EAVO so odprte za državljane vseh držav članic in držav pristopnic. Ustanove, ki organizirajo in vodijo dejavnosti usposabljanja, zagotovijo, da to načelo velja brez izjeme.

Dejavnosti usposabljanja EAVO so načeloma odprte za udeležbo državljanov držav kandidatk in, kjer je primerno, tretjih držav.

2. Udeleženci so civilni in vojaški uslužbenci, ki se ukvarjajo s strateškimi vidiki na področju EVOP.

Predstavniki mednarodnih in nevladnih organizacij, akademskih institucij in medijev ter predstavniki gospodarstva so lahko vabljeni k udeležbi pri dejavnostih usposabljanja EAVO.

3. Udeležencu, ki zaključi program EAVO, se dodeli spričevalo s podpisom GS/VP. O modalitetah spričevala odloča usmerjevalni odbor. Spričevalo priznajo države članice in institucije EU.

Člen 10

Sodelovanje

EAVO sodeluje in črpa iz strokovnega znanja mednarodnih organizacij in drugih ustreznih akterjev, kot so nacionalne ustanove za usposabljanje v tretjih državah.

Člen 11

Financiranje

1. Vse stroške, povezane s svojim sodelovanjem pri EAVO, vključno s plačami, dodatki, potnimi stroški, dnevnicami in stroški, povezanimi z organizacijsko in administrativno podporo dejavnostim usposabljanja EAVO, nosi vsaka država članica, institucija EU, agencija EU in ustanova, ki sestavlja mrežo EAVO.

2. Stroške, povezane z osebjem, ki ga zagotovijo sekretariatu, vključno s plačami, dodatki, potnimi stroški, dnevnicami in stroški bivanja, kadar so na misiji, nosijo države članice in ustanove, ki sestavljajo mrežo EAVO.

3. Generalni sekretariat Sveta pokriva stroške, ki so povezani oz. nastanejo zaradi dejavnosti iz člena 8, vključno z osebjem, ki ga zagotovi.

4. Vsak udeleženec dejavnosti usposabljanja EAVO nosi vse stroške, povezane s svojo udeležbo.

5. Generalni sekretariat Sveta upravlja prostovoljne prispevke držav članic in ustanov, ki sestavljajo mrežo EAVO, kot namenske prihodke za financiranje določenih dejavnosti, zlasti razvoj, vzpostavitev in delovanje internetnega sistema izpopolnjevalnega učenja na daljavo in uporabo za EAVO v skladu s členom 4(3).

6. O praktičnih ureditvah glede prispevkov iz odstavka 5 odloča usmerjevalni odbor.

Člen 12

Varnostni predpisi

Za dejavnosti EAVO veljajo Predpisi o varovanju tajnosti, določeni s Sklepom Sveta 2001/264/ES z dne 19. marca 2001 o sprejetju predpisov Sveta o varovanju tajnosti (2).

Člen 13

Pregled

Ta skupni ukrep se ustrezno pregleda in revidira glede na študijo o prihodnjih perspektivah EAVO in njihovih morebitnih posledicah. Študija obravnava tudi vidike, kot so sekretariat, razpoložljivost osebja, delovanje internetnega sistema izpopolnjevalnega učenja na daljavo, konferenčne zmogljivosti, finančne dogovore, vodenje in usklajevanje usposabljanj EVOP na ravni EU in civilno-vojaško ravnovesje znotraj mreže EAVO; pripravi jo Generalni sekretariat Sveta, predstavi pa predsedstvo Svetu do novembra 2008.

Poleg tega je treba ta skupni ukrep pregledati in revidirati najpozneje do 31. decembra 2011.

Člen 14

Razveljavitev

Skupni Ukrep Sveta 2005/575/SZVP se razveljavi.

Člen 15

Začetek veljavnosti

Ta skupni ukrep začne veljati z dnem sprejetja.

Člen 16

Objava

Ta skupni ukrep se objavi v Uradnem listu Evropske unije.

V Luxembourgu, 23. junija 2008 Za Svet Predsednik I. JARC

(1) UL L 194, 26.7.2005, str. 15.

(2) UL L 101, 11.4.2001, str. 1. Sklep, kakor je bil nazadnje spremenjen s Sklepom 2007/438/ES (UL L 164, 26.6.2007, str. 24).